
讻转讜讘讜转 谞讙 注"讘 - 驻讬专讜砖 砖讟讬讬谞讝诇抓

砖拽讬诇讗 讟讬讘讜转讱 砖讚讬讗 讗讞讬讝专讬 [谞讟讜诇讛 讟讜讘转讱 讜诪讜讟诇转 注诇 讛拽讜爪讬诐], 讻诇讜诪专, 讗讬谉 讗谞讞谞讜 爪专讬讻讬诐 诇讛讞讝讬拽 诇讱 讟讜讘讛 注讘讜专 讗讬诪专讛 讝讜 砖诪住专转 诇谞讜, 讻讬 讻讘专 转专讙诪讗 [转专讙诐, 驻住拽] 专讘 讛讜砖注讬讗 诇砖诪注转讬讱 [讗转 讛讛诇讻讛 讛讝讜 砖诇讱] 讘讘讘诇 讘注爪诪讜.


讗 砖谞讬谞讜 讘诪砖谞讛 砖讗讞讚 诪转谞讗讬 讻转讜讘讛 讛讜讗 讻讬 "讘谞谉 谞讜拽讘谉 讚讬讛讜讬讬谉 诇讬讻讬 诪讬谞讗讬 [讘谞讜转 谞拽讘讜转 砖讬讛讬讜 诇讱 诪诪谞讬] 讬讝讜谞讜 诪谞讻住讬讬 ". 专讘 转谞讬 [讛讬讛 砖讜谞讛] 讘谞讜住讞 讛转谞讗讬 砖讛讘谞讜转 讬讛讬讜 谞讬讝讜谞讜转 "注讚 讚转诇拽讞谉 诇讙讜讘专讬谉 [砖转诇拽讞谞讛, 转讬谞砖讗谞讛, 诇讗谞砖讬诐] ", 讜诇讜讬 转谞讬 [讛讬讛 砖讜谞讛]: "注讚 讚转讘讙专谉 [砖转转讘讙专谞讛] ". 讜砖讜讗诇讬诐: 讛讗诐 讛讻讜讜谞讛 诇专讘 讛讬讗 讗祝 注诇 讙讘 讚讘讙专 [讗祝 注诇 驻讬 砖讘讙专讜] 讛讘谞讜转 讜诇讗 谞讬砖讗讜 讛谉 谞讬讝讜谞讜转? 讜讛专讬 讘谞讜转 讘讜讙专讜转 讗讬谞谉 注讜讚 讘专砖讜转 讗讘讬讛谉 讙诐 讗诐 讛讬讛 讞讬! 讜诇讜讬, 讛讗诐 讛讜讗 住讘讜专 讻讬 讗祝 注诇 讙讘 讚讗讬谞住讬讘 [讗祝 注诇 驻讬 砖谞讬砖讗讜] 讛谉 诪诪砖讬讻讜转 诇拽讘诇 诪讝讜谞讜转 讻诇 注讜讚 诇讗 讘讙专讜?!


讗诇讗 讬砖 诇讜诪专: 讻讗砖专 讘讙专 [讘讙专讜] 讜诇讗 讗讬谞住讬讘 [谞讬砖讗讜], 讗讜 讻讗砖专 讗讬谞住讬讘 [谞讬砖讗讜] 讜诇讗 讘讙专 [讘讙专讜] 鈥�/span> 讚讻讜诇讬 注诇诪讗 诇讗 驻诇讬讙讬 [讛讻诇 讗讬谞诐 讞诇讜拽讬诐] 砖讗讬谉 讛谉 诪拽讘诇讜转. 讻讬 驻诇讬讙讬 [讻讗砖专 谞讞诇拽讜] 讛讬讛 讝讛 讘讗专讜住讛 讜注讚讬讬谉 诇讗 讘讙专 [讘讙专讛], 讜住讜讘专 诇讜讬 砖讻讬讜谉 砖诇讗 谞讬砖讗讜 讛谉 注讚讬讬谉 讘专砖讜转 讗讘讬讛诐 讜谞讬讝讜谞讜转 诪砖诇讜. 讜讻谉 转谞讬 [砖谞讛] 诇讜讬 讘诪转谞讬转讬讛 [讘讘专讬讬转讗 砖诇讜] 讘谞讜住讞: "注讚 讚转讘讙专谉 [砖转转讘讙专谞讛] 讜讬诪讟讬 讝诪谞讬讛讜谉 讚讗讬谞住讘谉 [讜讬讙讬注 讝诪谞谉 砖转讬谞砖讗谞讛] ". 讜砖讜讗诇讬诐: 转专转讬 [砖谞讬诐] 讜讻讬 爪专讬讻讬诐 砖谞讬 转谞讗讬诐, 讛专讬 讘讗讞讚 诪讛诐 讻讘专 讬讜爪讗讜转 诪专砖讜转 讗讘讬讛诐? 讗诇讗 讬砖 诇讛讘讬谉: 讗讜 转讘讙专谉 [砖转转讘讙专谞讛] 讗讜 讬诪讟讬 讝诪谞讬讛讜谉 诇讗讬转谞住讘讗 [砖讬讙讬注 讝诪谞谉 诇讛讬谞砖讗], 讻诇讜诪专 砖谞讬诐 注砖专 讞讜讚砖 诪讬讜诐 砖转讘注讛 讛讗专讜住 诇讛讬谞砖讗. 讗讘诇 讗专讜住讛, 讻诇 注讜讚 诇讗 讘讙专讛, 讛专讬讛讬 诪诪砖讬讻讛 诇讗讻讜诇.


讜诪注讬专讬诐: 诪讞诇讜拽转 讝讜 讘讬谉 专讘 讜诇讜讬 讛讬讗 讻转谞讗讬 [讻诪讞诇讜拽转 转谞讗讬诐] 砖谞讞诇拽讜 讘砖讗诇讛 讝讜, 砖讻谉 砖谞讬谞讜: 注讚 诪转讬 讛讘转 谞讝讜谞讬转 鈥� 注讚 砖转讗专住, 诪砖讜诐 专' 讗诇注讝专 讗诪专讜: 注讚 砖转讘讙专. 转谞讬 [砖谞讛] 专讘 讬讜住祝 讘谞讜住讞: "注讚 讚讬讛讜讜讬讬谉 [砖转讛讬讬谞讛] 诇讗谞砖讬诐 ". 诪砖诪注讜转 诇砖讜谉 讝讜 讗讬谞讛 讘专讜专讛, 讜诇讻谉 讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐]: 讛讗诐 讛讻讜讜谞讛 讛讬讗 讛讜讬讛 砖诇 讗讬专讜住讬谉 (拽讬讚讜砖讬谉), 讗讜 讛讜讬讛 砖诇 谞讬砖讜讗讬谉? 诇砖讗诇讛 讝讜 诇讗 谞诪爪讗讛 转砖讜讘讛, 讜讛专讬讛讬 转讬拽讜 [转注诪讜讚] 讘诪拽讜诪讛.


讘 讗诪专 诇讬讛 [诇讜] 专讘 讞住讚讗 诇专讘 讬讜住祝: 诪讬 砖诪讬注 诇讱 诪讬谞讬讛 [讛讗诐 砖诪注转 诪诪谞讜] 诪专讘 讬讛讜讚讛 讘讗讜转讜 注谞讬谉, 讛讗诐 讬转讜诪讛 讗专讜住讛 讬砖 诇讛 诪讝讜谞讜转 诪谉 讛讗讞讬诐, 讻诇讜诪专, 诪讬专讜砖转 讛讗讘, 讗讜 讗讬谉 诇讛 诪讝讜谞讜转? 讗诪专 诇讬讛 [诇讜] 专讘 讬讜住祝: 诪砖诪注 [诇砖诪讜注] 讘诪驻讜专砖 诇讗 砖诪讬注 诇讬 [砖诪注转讬], 讗诇讗 诪爪讚 讛住讘专讗 谞专讗讛 讻讬 诇讬转 [讗讬谉] 诇讛 诪讝讜谞讜转 诪谉 讛讬专讜砖讛, 讜讛讟注诐 讛讜讗: 讻讬讜谉 砖讘注诇讛 讗讬专住讛, 诇讗 谞讬讞讗 诇讬讛 [谞讜讞 诇讜] 讚转讬转讝讬诇 [砖转转讘讝讛] 讘转讘讬注转 诪讝讜谞讜转 诪谉 讛讬专讜砖讛, 讜讛讜讗 注爪诪讜 诪驻专谞住 讗讜转讛.


讗诪专 诇讬讛 [诇讜] 专讘 讞住讚讗: 讗诐 诪砖诪注 [诇砖诪讜注] 讗转 讛讚讘专 讘诪驻讜专砖 诇讗 砖诪讬注 诇讱 [砖诪注转], 诪爪讚 讛住讘专讗 讗讬转 [讬砖] 诇讛 诪讝讜谞讜转 诪谉 讛讗讞讬诐, 诪砖讜诐 砖讗讬谉 讛讗专讜住 谞讜转谉 诇讛 诪讝讜谞讜转, 讻讬 讻讬讜谉 砖诇讗 拽讬诐 诇讬讛 讘讙讜讛 [诪讜讞讝拽 诇讜 讘讛], 砖注讚讬讬谉 诇讗 谞讬砖讗讛 诇讜 诪诪砖, 讜讬转讻谉 砖讘住讜驻讜 砖诇 讚讘专 诇讗 讬专爪讛 诇砖讗转讛, 诇讗 砖讚讬 讝讜讝讬 讘讻讚讬 [讗讬谞谞讜 讝讜专拽 讝讜讝讬诐, 讻住祝, 诇讞讬谞诐] 注诇 讗专讜住转讜.


讜讗讬讻讗 讚讗诪专讬 [讜讬砖 砖讗讜诪专讬诐] 砖诪讜注讛 讝讜 讘谞讜住讞 讗讞专. 砖专讘 讬讜住祝 讗诪专 诇讬讛 [诇讜]: 诪砖诪注 [诇砖诪讜注] 讘诪驻讜专砖 诇讗 砖诪讬注 诇讬 [砖诪注转讬], 讗讘诇 诪爪讚 讛住讘专讗 讗讬转 [讬砖] 诇讛 诪讝讜谞讜转 诪谉 讛讗讞讬诐, 讜诪讚讜注 鈥� 讻讬讜谉 砖诇讗 拽讬诐 诇讬讛 讘讙讜讛 [诪讜讞讝拽 诇讜 讘讛], 诇讗 砖讚讬 讝讜讝讬 讘讻讚讬 [讗讬谞谞讜 讝讜专拽 讝讜讝讬诐, 讻住祝, 诇讞讬谞诐]. 讜注诇 讻讱 讗诪专 诇讬讛 [诇讜] 专讘 讞住讚讗: 讗讬 诪砖诪注 [诇砖诪讜注] 讝讗转 讘诪驻讜专砖 诇讗 砖诪讬注 诇讱 [砖诪注转], 诪爪讚 讛住讘专讗 诇讬转 [讗讬谉] 诇讛 诪讝讜谞讜转 诪谉 讛讬专讜砖讛, 讻讬 讻讬讜谉 砖讗讬专住讛 砖讜讘 诇讗 谞讬讞讗 诇讬讛 [谞讜讞 诇讜] 讚转讬转讝讬诇 [砖转转讘讝讛] 讘讘拽砖转 诪讝讜谞讜转 诪谉 讛讗讞讬诐, 讜讛讗专讜住 讛讜讗 砖讝谉 讗讜转讛.


讙 住讬诪谉 讚讙讘专讬 [讛讗谞砖讬诐], 讻诇讜诪专, 住讬诪谉 诇砖诪讜转 讛讞讻诪讬诐 讛诪讜讝讻专讬诐 讘讚讬讜谉 讛讘讗 讛讜讗: 砖拽 讝专祝 (专讘 砖砖转, 专讬砖 诇拽讬砖, 专' 讗诇注讝专, 专讘讗, 专讘 驻驻讗), 讜讛讘注讬讜转 砖讗谞讞谞讜 讚谞讬诐 讘讛谉 讛谉: 诪讗谞讛, 讜讬讘诪讛, 砖谞讬讛, 讗专讜住讛, 讜讗谞住讛.


讜讗诇讜 讛谉 讛讘注讬讜转: 讘注讜 诪讬谞讬讛 [砖讗诇讜 诪诪谞讜], 诪专讘 砖砖转: 诪诪讗谞转, 讻诇讜诪专, 讬转讜诪讛 拽讟谞讛 砖讛砖讬讗讜讛 讗诪讛 讗讜 讗讞讬讛 讜诪讬讗谞讛 讘讘注诇讛, 讜注诇 讬讚讬 讻讱 讛讬讗 诪讘讟诇转 讗转 讛谞讬砖讜讗讬谉 讛诇诇讜, 讜讞讜讝专转 诇讘讬转 讗讘讬讛, 讛讗诐 讬砖 诇讛 诪讝讜谞讜转 诪讬专讜砖转 讛讗讘, 讗讜 讗讬谉 诇讛 诪讝讜谞讜转? 讛讗诐 讬砖 诇专讗讜转讛 讻讗讬诇讜 谞讬砖讗讛 讻讘专 讜驻拽注讛 讝讻讜转讛 诇诪讝讜谞讜转, 讗讜 砖诪讗 讻讬讜谉 砖讛诪讬讗讜谉 注讜拽专 讗转 讛谞讬砖讜讗讬谉 诪注讬拽专诐, 讛专讬讛讬 讻讗讬诇讜 诇讗 谞讬砖讗讛 讻诇诇?


讗诪专 诇讛讜 [诇讛诐] 专讘 砖砖转: 转谞讬转讜讛 [讻讘专 砖谞讬转诐, 诇诪讚转诐, 讗讜转讛], 砖讻谉 砖谞讬谞讜 讘讘专讬讬转讗: 拽讟谞讛 砖谞转讗专住讛 讜讘讟诇讜 拽讬讚讜砖讬讛, 讻讙讜谉 砖谞砖讗专讛 讗诇诪谞讛 讘讘讬转 讗讘讬讛, 讗讜 讙专讜砖讛 讘讘讬转 讗讘讬讛, 讗讜 砖讜诪专转 讬讘诐 讘讘讬转 讗讘讬讛 鈥� 讬砖 诇讛 诪讝讜谞讜转. 专' 讬讛讜讚讛 讗讜诪专: 讗诐 注讜讚讛 讘讘讬转 讗讘讬讛 鈥� 讬砖 诇讛 诪讝讜谞讜转, 讗讬谞讛 讘讘讬转 讗讘讬讛 鈥� 讗讬谉 诇讛 诪讝讜谞讜转.


讜诇讻讗讜专讛 砖讬讟转 专' 讬讛讜讚讛 讛讬讬谞讜 [讛专讬讛讬 讝讛讛] 诇砖讬讟转 讛转谞讗 拽诪讗 [讛专讗砖讜谉] 讜诪讛 讛讛讘讚诇 讘讬谞讬讛诐?! 讗诇讗 诇讗讜 [讛讗诐 诇讗] 诇讙讘讬 诪诪讗谞转 讗讬讻讗 讘讬谞讬讬讛讜 [讬砖 讘讬谞讬讛诐] 诪讞诇讜拽转, 砖讛转谞讗 拽诪讗 [讛专讗砖讜谉] 住讘专 讻讬 讗讬转 [讬砖] 诇讛 诪讝讜谞讜转, 讜讬讛讗 讚讬谞讛 讻讙专讜砖讛 诪谉 讛讗讬专讜住讬谉, 砖讻讬讜谉 砖讘讟诇讜 拽讬讚讜砖讬讛 讬砖 诇讛 诪讝讜谞讜转, 讜专' 讬讛讜讚讛 住讘专 讻讬 诇讬转 [讗讬谉] 诇讛 诪讝讜谞讜转, 砖讻诇 注讜讚 讛讬讗 讘讘讬转 讗讘讬讛 鈥� 讬砖 诇讛 诪讝讜谞讜转, 讗讘诇 讻讬讜谉 砖谞讬砖讗讛 驻注诐 讜讬爪讗讛 诪讘讬转 讗讘讬讛 鈥� 砖讜讘 讗讬谉 诇讛 诪讝讜谞讜转.


讘注讬 [砖讗诇] 专讬砖 诇拽讬砖: 讘转 砖诇 讬讘诪讛, 砖讛转讬讬讘诪讛 讛讗诐 讜讬诇讚讛 讘转, 讜诪转 讛讬讘诐, 讛讗诐 讬砖 诇讛 诪讝讜谞讜转 诪谞讻住讬 讛讬讘诐 讗讜 讗讬谉 诇讛 诪讝讜谞讜转?


讜爪讚讚讬 讛砖讗诇讛: 讻讬讜谉 砖讗诪专 诪专 [讛讞讻诐] 砖讻转讜讘转讛 砖诇 讬讘诪讛 注诇 谞讻住讬 讘注诇讛 讛专讗砖讜谉 讜诇讗 诪谞讻住讬 讛讬讘诐, 讗诐 讻谉 诇讬转 [讗讬谉] 诇讛 诪讝讜谞讜转 诪谞讻住讬 讛讬讘诐, 砖讛诪讝讜谞讜转 讛诐 转谞讗讬 讻转讜讘讛, 讜讻砖讗讬谉 讻转讜讘讛 鈥� 讙诐 讘诪讝讜谞讜转 讗讬谞讜 讞讬讬讘. 讗讜 讚诇诪讗 [砖诪讗] 讻讬讜谉 讚讗讬 诇讬转 [砖讗诐 讗讬谉] 诇讛 诇讬讘诪讛 讻讚讬 讻转讜讘讛 诪谞讻住讬 讛讘注诇 讛专讗砖讜谉, 转拽讬谞讜 [转讬拽谞讜] 诇讛 专讘谞谉 [讞讻诪讬诐] 讻转讜讘讛 诪谉 讛砖谞讬, 讗诐 讻谉 讗讬转 [讬砖] 诇讛 讙诐 诇讘转 诪讝讜谞讜转, 砖讗祝 转谞讗讬 讝讛 砖讘讻转讜讘讛 讞诇 注诇 讛讬讘诐? 诇砖讗诇讛 讝讜 诇讗 谞诪爪讗讛 转砖讜讘讛, 讜讛专讬讛讬 转讬拽讜 [转注诪讜讚] 讘诪拽讜诪讛.


讘注讬 [砖讗诇] 专' 讗诇注讝专: 讘转 砖诇 砖谞讬讛 砖讗诐 谞砖讗 讗砖讛 砖讛讬讗 诇讙讘讬讜 砖谞讬讛 诇注专讜讜讛, 砖讛诐 谞讬砖讜讗讬谉 讛讗住讜专讬诐 诪讚讘专讬 讞讻诪讬诐, 讜拽谞住讜讛 讞讻诪讬诐 砖讗讬谉 诇讛 讻转讜讘讛, 讛讗诐 讘转讛 讛谞讜诇讚转 诪诪谞讜 讬砖 诇讛 诪讝讜谞讜转, 讗讜 讗讬谉 诇讛 诪讝讜谞讜转?

